钦定古今图书集成/理学汇编/字学典/第075卷 > 《何良俊书画铭心录》 > 张州崖都宪家观
## 钦定古今图书集成/理学汇编/字学典/第075卷 > 《何良俊书画铭心录》 > 张州崖都宪家观

《赵模帖》。起模行草，初书唐人诗，共十五纸，今存十三
纸，字髣髴《圣教序》，绝有神采。后跋者二人，柯敬仲、胡
若思亦好，当是宇宙闲神物也。

赵文敏，行书。朱晦庵送子从学，书后有《规约》数条，是真迹佳品。

鲜于《困学草书》一卷，佳。

苏长公卷书蔡忠襄绝句诗，并“营妓开笼若放雪衣
女常念弥陀观世音”一段故事。字大如钱颠，纵中有
法度神品也。后有虞邵庵、柯丹丘、张贞居、倪幼霞和
篇，每人六首绝句，皆精绝可爱。

《松雪卷》，是与中峰和尚手简，书法二王，纸墨精好最
妙。有管夫人书一纸，亦与中峰和尚者称弟子管道
昇，亦具书家轨范。

衡山翁小楷书《离骚经》及《九歌》，此乙卯年时书与其
孙四官者。衡山命其孙出示，遒媚飘逸，何减古人。余
欲购之，与《洞玉经》并传，因客囊萧索，次早即发舟，终
当为有力者得之耳。